書永嘉嘉禾驛
作者：王義山
朝代：宋

paragraphs: 老來倦躋攀，悠悠憩山側。
層嵐軼穹霓，紆縈困行客。
崖傾覺嶮巇，徑曲盤險迫。
石老枕雲根，橋橫界野色。
海嶠吞暝暉，松標掛辰極。
殘煙罩成幄，長波曳如帛。
天際鳥知還，溪澗魚自適。
幾忘物無我，慮淡意常寂。
泛觀穹壤間，天亦局於迹。
榮華忽彫枯，俯仰逃今昔。
傾羲倏再旦，急軌等寄驛。
愚公果何爲，老且欲移石。